Boer Hennie en Jacobu 'onverwags, onbeplan maar amptelik' | Maroela Media
Boer Hennie Lötter, 'n veeboer van Willowmore in die Oos-Kaap, het Donderdag 'n foto van hom en Jacobu, een van die dames wat vir die program ingeskryf het, op Instagram gedeel waar die paartjie dolverlief lyk.
Hy het hul verhouding met dié foto op Instagram bevestig. "Onverwags, onbeplan, maar amptelik!" het hy geskryf.
Dié wending is goeie nuus vir talle Boer soek 'n vrou-aanhangers nadat hulle in 'n reeks Facebook-inskrywings na die manne gekap het.
Kykers het onder meer gesê dié reeks se boere is heel waarskynlik "bang vir vroue" gewees omdat daar geen verhoudings in die negende reeks uitgewerk het nie. "Ag nee! Die een wil moeiliker wees as die ander. Verander dalk die program se naam na 'Boer soek 'n vriendin'," het Tanya Brewis Wolvaardt laat hoor.
Hennie en Jacobu het egter glo 'n geruime tyd gelede agter die skerms begin vry. "Verder vry julle twee al drie maande agter die gordyn! Hoog tyd dat dit op die lappe kom. Blessings en geniet dit miljuisende," het boer Leon-Fritz laat hoor.
Minstens 200 ander kykers het ook dié verloop van sake geprys. "Love julle! So bly hieroor," het Nadia Swart laat hoor. "Dit is great! Sy is 'n wonderlike meisie. Julle pas so goed bymekaar. Wonderlike nuus," het Christelle gesê.
Ander kykers sê dat hulle al 'n geruime tyd hoop dat dié twee 'n verhouding aanknoop. "So kom my wense waar. Gehoop dat dit al die aand op die reünie sou gebeur," het Hennie Vlok gesê.
Maryke Allers, kykNET-mediabeampte, het Vrydag aan Maroela Media vertel dié verhouding het glo vlamgevat ná Jacobu 'n pakkie vir Hennie op sy pa se plaas moes aflewer. "Sy het vir hom 'n boodskap gelos, en nadat hulle begin gesels het, het die liefde hoog begin brand."
Sarie.com het Vrydag 'n skattige video gedeel waarin gesien kan word hoe boer Hennie (letterlik!) vir Jacobu val. Hy was op pad om haar te verras toe hy met 'n harde slag by die trappe afgeval kom. Kyk dit hier:
As dit moet gebeur sal dit! So bly vir julle! Gunsteling boer en gunsteling meisie!
sjoe ek is sommer rooi van kwaadgeit….asb moet nie weer Boer soek 'n vrou iewers noem nie. dis belaglik en afkrakend op meisie, dames, vrouens.
Ons het Boer Hennie oppad terug van Struisbaai na Centurion in Willomore ontmoet, ons hond Tjokkie (Pekingese) wou sy hond "opvreet" Tjokkie glo hy is al hond op die aarde. Boer Hennie is werklik die aangenaamste boer.
Oee ek is so bly vir die tweetjies! Hennie het beslis die juweel van al die dames gekry. Pragtige vrou met 'n fantastiese persoonlikheid.
Met respek en eerbied aan al die mense wat hier, en op vorige artikels soos in blatante negatiewe kommentaar gelewer het, my opinie, jislaaik mense, kry 'n lewe. Ek het 'n hekel aan mense wat konstant met kommentaar (kommin – taar) ander mense se lewens wil reel, soos hulle dit wil he. Lewer opbouende kommentaar, maar los liewer die gemoedsbeswaardheid vir jou familie, want hulle is seker al gewoond daaraan.